b'\n_START_ARTICLE_\nKuninkaallisen laivaston sotatoimet It\xc3\xa4merell\xc3\xa4 1918\xe2\x80\x931920\n_START_SECTION_\nViron itsen\xc3\xa4isyyden toteutuminen\n_START_PARAGRAPH_\n24. helmikuuta 1918 itsen\xc3\xa4iseksi julistautunutta Viron tasavaltaa ei Saksan miehityshallinto (Ober Ost) hyv\xc3\xa4ksynyt. Saksalaiset vangitsivat kes\xc3\xa4kuussa Friedrichshofin keskitysleirille itsen\xc3\xa4isyysliikkeen johtohahmon Konstantin P\xc3\xa4tsin, jonka kannattajat eiv\xc3\xa4t voineet j\xc3\xa4rjest\xc3\xa4\xc3\xa4 puolustusvoimaa neuvostoven\xc3\xa4l\xc3\xa4isten ja virolaisten bol\xc5\xa1evikkien hy\xc3\xb6kk\xc3\xa4yst\xc3\xa4 vastaan. _NEWLINE_Brittien laivastotoiminta It\xc3\xa4merell\xc3\xa4 mahdollistui Saksan tehty\xc3\xa4 aselevon ensimm\xc3\xa4isess\xc3\xa4 maailmansodassa 11. marraskuuta 1918. Aseleposopimuksen 12. artiklan mukaan saksalaisten tuli vet\xc3\xa4yty\xc3\xa4 Ven\xc3\xa4j\xc3\xa4n keisarikunnalle kuuluneelta alueelta vasta sitten, kun ymp\xc3\xa4rysvallat pitiv\xc3\xa4t vet\xc3\xa4ytymist\xc3\xa4 mahdollisena ottaen huomioon alueen sis\xc3\xa4isen tilanteen. K\xc3\xa4yt\xc3\xa4nn\xc3\xb6ss\xc3\xa4 muotoilu tarkoitti sit\xc3\xa4, ett\xc3\xa4 saksalaiset j\xc3\xa4isiv\xc3\xa4t paikoilleen poliisijoukoksi yll\xc3\xa4pit\xc3\xa4m\xc3\xa4\xc3\xa4n yleist\xc3\xa4 j\xc3\xa4rjestyst\xc3\xa4 ja turvallisuutta eli tarvittaessa taistelemaan virolaisia ja latvialaisia bol\xc5\xa1evikkeja ja n\xc3\xa4it\xc3\xa4 tukevia neuvostoven\xc3\xa4l\xc3\xa4isi\xc3\xa4 vastaan, kunnes ymp\xc3\xa4rysvallat kykenisiv\xc3\xa4t l\xc3\xb6yt\xc3\xa4m\xc3\xa4\xc3\xa4n jonkin ratkaisun yhdess\xc3\xa4 Latvian ja Viron hallitusten kanssa.\n_START_SECTION_\nSaksalaisten passiivisuus Virossa ja Latviassa\n_START_PARAGRAPH_\nPeriaatteessa saksalaiset joukot eiv\xc3\xa4t itse olisi halunneet j\xc3\xa4\xc3\xa4d\xc3\xa4 itsen\xc3\xa4iseen Viroon tai Latviaan, vaan kotiutua. Liettuassa tilanne ei ollut yht\xc3\xa4 selke\xc3\xa4. Liettuan itsen\xc3\xa4isyytt\xc3\xa4 haluavien, saksalaisten ja bol\xc5\xa1evikkien lis\xc3\xa4ksi tilanteeseen sekaantuivat viel\xc3\xa4 puolalaiset, joilta toivottiin tukea edellisi\xc3\xa4 vastaan ja my\xc3\xb6s mahdollista valtioliittoa Puolan kanssa.\n_START_SECTION_\nPoliittinen tilannearvio ja p\xc3\xa4\xc3\xa4t\xc3\xb6s Viron tukemisesta\n_START_PARAGRAPH_\nYhdistyneen kuningaskunnan ulkoasiainministeri\xc3\xb6ss\xc3\xa4 tehtiin arvio muodostuneesta tilanteesta 13. marraskuuta 1918. Arthur Balfourin johdolla kokoontuneessa kokouksessa p\xc3\xa4\xc3\xa4tettiin, ett\xc3\xa4 Baltian maille toimitettaisiin sotatarvikkeita sitten, kun niill\xc3\xa4 olisi hallitukset, jotka kykenisiv\xc3\xa4t vastaanottamaan ja k\xc3\xa4ytt\xc3\xa4m\xc3\xa4\xc3\xa4n avun. Viikkoa my\xc3\xb6hemmin Viron kansallisneuvoston l\xc3\xa4hetyst\xc3\xb6 pyysi sek\xc3\xa4 sota-aluksia ett\xc3\xa4 maavoimia suojelemaan Viroa Neuvosto-Ven\xc3\xa4j\xc3\xa4lt\xc3\xa4, joka valmistautui valtaamaan Viron tasavallan. 16. marraskuuta 1918 virolaiset olivat aloittaneet vapaaehtoisen liikekannallepanon, jonka seurauksena Viron puolustusvoimiksi oli saatu kokoon 21. marraskuuta menness\xc3\xa4 noin divisioonan kokoinen voima. _NEWLINE_Yhdistynyt kuningaskunta p\xc3\xa4\xc3\xa4tti antaa apua p\xc3\xa4\xc3\xa4asiassa laivastovoimalla, koska se halusi v\xc3\xa4ltt\xc3\xa4\xc3\xa4 avointa maasotaa Neuvosto-Ven\xc3\xa4j\xc3\xa4\xc3\xa4 vastaan. 20. marraskuuta 1918 Yhdistyneen kuningaskunnan p\xc3\xa4\xc3\xa4ministeri David Lloyd Georgen johtama hallitus teki p\xc3\xa4\xc3\xa4t\xc3\xb6ksen laivasto-osaston l\xc3\xa4hett\xc3\xa4misest\xc3\xa4 tukemaan Viron tasavaltaa. 27. marraskuuta Virossa muodostettiin Konstantin P\xc3\xa4tsin II v\xc3\xa4liaikainen hallitus.\n_START_SECTION_\nOsasto l\xc3\xa4htee liikkeelle teknisten ep\xc3\xa4ilyjen j\xc3\xa4lkeen\n_START_PARAGRAPH_\nLaivastoavun teknist\xc3\xa4 toteuttamista vastaan esitti n\xc3\xa4kemyksens\xc3\xa4 vara-amiraali Sydney Fremantle, joka oli Yhdistyneen kuningaskunnan merivoimien esikunnan varap\xc3\xa4\xc3\xa4llikk\xc3\xb6. H\xc3\xa4nen mukaansa Tallinnan satama j\xc3\xa4\xc3\xa4tyisi, jolloin Yhdistyneen kuningaskunnan merivoimien alukset voisivat j\xc3\xa4\xc3\xa4d\xc3\xa4 j\xc3\xa4ihin kiinni talveksi. Lis\xc3\xa4ksi ven\xc3\xa4l\xc3\xa4iset It\xc3\xa4meren laivaston alukset voisivat toimia Ison-Yhdistyneen kuningaskunnan merivoimia vastaan Kronstadtin satamasta k\xc3\xa4sin. Britit voisivat my\xc3\xb6s joutua alttiiksi miinoille, joita oli ensimm\xc3\xa4isen maailmansodan aikana kylvetty It\xc3\xa4merelle runsain m\xc3\xa4\xc3\xa4rin suluiksi. Yhdistyneen kuningaskunnan ensimm\xc3\xa4inen merilordi, amiraali Sir Rosslyn Wemyss hyv\xc3\xa4ksyi kuitenkin suunnitelman laivasto-osaston l\xc3\xa4hett\xc3\xa4misest\xc3\xa4. _NEWLINE_22. marraskuuta 1918  6. kevytristeilij\xc3\xa4eskaaderi l\xc3\xa4hti Forthvuonosta. Siihen kuuluivat Ceres-luokan keve\xc3\xa4t risteilij\xc3\xa4t HMS Cardiff ja HMS Ceres sek\xc3\xa4 Caledon-luokan keve\xc3\xa4t risteilij\xc3\xa4t HMS Cassandra, HMS Caradoc ja HMS Calypso. Eskaaderia saattoi yhdeks\xc3\xa4n 13. laivueen h\xc3\xa4vitt\xc3\xa4j\xc3\xa4\xc3\xa4 ja 3. miinanraivaajalaivueen miinantorjunta-alusta. _NEWLINE_Osastoa komensi kontra-amiraali Edwyn Alexander-Sinclair. Alusten edellisen\xc3\xa4 teht\xc3\xa4v\xc3\xa4n\xc3\xa4 oli ollut internoida ja saattaa Saksan valtakunnan valtamerilaivaston alukset Scapa Flow\xe2\x80\x99hun.\n_START_SECTION_\nNeuvosto-Ven\xc3\xa4j\xc3\xa4n ja saksalaisten paine Virossa ja Latviassa\n_START_PARAGRAPH_\nToisessa vaiheessa sotatoimet laajenivat Latviaa koskeviksi. Lopulta brittien Viron ja Latvian itsen\xc3\xa4isyytt\xc3\xa4 tukevat toimet suuntautuivat my\xc3\xb6s n\xc3\xa4ihin maihin itsen\xc3\xa4istymisen j\xc3\xa4lkeen j\xc3\xa4\xc3\xa4neit\xc3\xa4 saksalaisia vastaan. Saksalaiset halusivat est\xc3\xa4\xc3\xa4 itsen\xc3\xa4isyyksien toteutuminen ja pit\xc3\xa4\xc3\xa4 virolais-latvialaisen alueen Saksan protektoraatteina muodollisesti itsen\xc3\xa4isen Baltian herttuakunnan nimiss\xc3\xa4.\n_START_SECTION_\nSiirto Tallinnaan joulukuussa 1918\n_START_PARAGRAPH_\nOsastoon kuuluivat lippulaivana kevytristeilij\xc3\xa4 HMS Cardiff, C-luokan risteilij\xc3\xb6ist\xc3\xa4 muodostetun 6. kevytristeilij\xc3\xa4laivueen HMS Cassandra, HMS Caradoc, HMS Ceres ja HMS Calypso, kukin uppoumaltaan 4\xc2\xa0100 tn. Laivueen suojana oli 13. laivueen yhdeks\xc3\xa4n V- ja W-luokkien h\xc3\xa4vitt\xc3\xa4j\xc3\xa4\xc3\xa4 sek\xc3\xa4 seitsem\xc3\xa4n muuta laivaa 3. raivaajalaivueesta._NEWLINE_K\xc3\xb6\xc3\xb6penhaminassa risteilij\xc3\xa4t ja h\xc3\xa4vitt\xc3\xa4j\xc3\xa4t tankattiin s\xc3\xa4ili\xc3\xb6laivoista, mutta Tow-luokan raivaajille ei ollut hiilt\xc3\xa4 hiililaiva Tregarthin ajettua miinaan. My\xc3\xb6s sen tilalle k\xc3\xa4sketty hiililaiva ajoi Pohjanmerell\xc3\xa4 miinaan. Vasta tammikuussa 1919 saatiin kolmas hiililaiva perille K\xc3\xb6\xc3\xb6penhaminaan._NEWLINE_Laivasto-osasto eteni Baltiaan miinakarttojen varassa ilman raivaajia HMS Cardiffin johdolla. 5. joulukuuta 1918 risteilij\xc3\xa4 HMS Cassandra ajoi saksalaiseen merimiinaan Saarenmaan l\xc3\xa4hell\xc3\xa4. Konehuoneen alla r\xc3\xa4j\xc3\xa4ht\xc3\xa4nyt miina mursi rungon kahdesta kohtaa. H\xc3\xa4vitt\xc3\xa4j\xc3\xa4t HMS Vendetta ja HMS Westminster pelastivat 440 merisotilasta. Laivav\xc3\xa4est\xc3\xa4 kuoli noin 10. Risteilij\xc3\xa4 HMS Calypso evakuoi pelastuneet. My\xc3\xb6s t\xc3\xb6rm\xc3\xa4yksiss\xc3\xa4 vaurioituneet h\xc3\xa4vitt\xc3\xa4j\xc3\xa4t HMS Verulam ja HMS Westminster palasivat Britanniaan._NEWLINE_Muu osa laivoista saapui Tallinnaan 12. joulukuuta 1918. Tallinna]ssa vallitsi elintarvike- ja hiilipula. Neuvosto-Ven\xc3\xa4j\xc3\xa4n 7. armeija oli vallannut marraskuun loppuun menness\xc3\xa4 Narvan, Valgan ja Tarton, jolloin Tallinna oli uhattuna.\n_START_SECTION_\nViron rintaman tukitoiminta\n_START_PARAGRAPH_\nKontra-amiraali Edwyn Alexander-Sinclair ylitti valtuutensa ja ryhtyi tukemaan virolaisia joukkoja hy\xc3\xb6kk\xc3\xa4ystoimin. 22. marraskuuta 1918 oli puna-armeija hy\xc3\xb6k\xc3\xa4nnyt Narvaan. Rauhansopimuksen nojalla poliisijoukoksi j\xc3\xa4\xc3\xa4neet saksalaiset joukot olivat kuitenkin torjuneet hy\xc3\xb6kk\xc3\xa4yksen. 28. marraskuuta 1918 neuvostoven\xc3\xa4l\xc3\xa4iset joukot tekiv\xc3\xa4t toisen hy\xc3\xb6kk\xc3\xa4yksen. Marraskuun 1918 lopulla Viron puolustusvoima koostui suojeluskunnasta ja puolustusvoimista, joilla ei ollut raskasta aseistusta. _NEWLINE_HMS Cardiff, HMS Caradoc ja viisi h\xc3\xa4vitt\xc3\xa4j\xc3\xa4\xc3\xa4 siirrettiin Narvan edustalle ja niiden tykkitulella tuhottiin joen ylitt\xc3\xa4v\xc3\xa4 silta. N\xc3\xa4in neuvostoven\xc3\xa4l\xc3\xa4iset ja neuvostovirolaiset joukot j\xc3\xa4iv\xc3\xa4t saarroksiin, kun yhteys joen yli oli katkaistu._NEWLINE_Brittil\xc3\xa4inen laivasto-osasto eristi Neuvosto-Ven\xc3\xa4j\xc3\xa4n It\xc3\xa4meren laivaston Kronstadtiin ja toimitti 5\xc2\xa0000 kiv\xc3\xa4\xc3\xa4ri\xc3\xa4 virolaisille Tallinnan puolustamiseksi. Lis\xc3\xa4ksi laivasto-osasto takavarikoi ven\xc3\xa4l\xc3\xa4iset h\xc3\xa4vitt\xc3\xa4j\xc3\xa4t Spartakin ja Avtroilin Tallinnan edustalla ja lahjoitti ne virolaisille Viron laivaston rungoksi. Samalla osasto vangitsi neuvostoven\xc3\xa4l\xc3\xa4isen laivastosihteerin, joka johti Neuvosto-Ven\xc3\xa4j\xc3\xa4n It\xc3\xa4meren laivastoa, toisesta takavarikoidusta aluksesta perunas\xc3\xa4kkien alta.\n_START_SECTION_\nViron maap\xc3\xa4ivien j\xc3\xa4senten pyynt\xc3\xb6 ottaa Viron tasavalta protektoraatiksi\n_START_PARAGRAPH_\n30. tammikuuta 1919 Viron maaneuvoston j\xc3\xa4senet sosiaalivallankumouksellisia lukuun ottamatta j\xc3\xa4ttiv\xc3\xa4t Edwyn Alexander-Sinclairille muistion, jossa he pyysiv\xc3\xa4t brittihallitusta miehitt\xc3\xa4m\xc3\xa4\xc3\xa4n Viron ja ottamaan sen sotilaalliseen suojelukseensa. Tilanne oli kuitenkin jo sen verran rauhoittunut, ett\xc3\xa4 Alexander-Sinclair siirsi Liep\xc4\x81jaan muun muassa HMS Cardiffin ja HMS Ceresin ja osan h\xc3\xa4vitt\xc3\xa4jist\xc3\xa4 j\xc3\xa4tt\xc3\xa4en kuitenkin Tallinnaan komentaja Thesigerin johtoon Yhdistyneest\xc3\xa4 kuningaskunnasta palanneen HMS Calypson sek\xc3\xa4 miinalaivat HMS Princess Margaretin ja HMS Angoran.\n_START_SECTION_\nToiminta Suomesta k\xc3\xa4sin\n_START_PARAGRAPH_\nAlexander-Sinclairin ja h\xc3\xa4nen seuraajansa, kontra-amiraali Walter Cowanin, aikana It\xc3\xa4merell\xc3\xa4 toimi my\xc3\xb6s yhdeks\xc3\xa4n moottoritorpedovenett\xc3\xa4, joista kaksi kuului Augustus Agarin komentamalle MI6:n operaatiolle. Moottoritorpedoveneet upottivat Kronstadtissa kaksi taistelulaivaa, panssariristeilij\xc3\xa4n ja huoltolaivan hy\xc3\xb6kk\xc3\xa4yksess\xc3\xa4, johon osallistui my\xc3\xb6s kahdeksan HMS Vindictiven lentokonetta_NEWLINE_Sotatoimet koskettivat my\xc3\xb6s Suomen tasavaltaa, koska Karjalankannakselta k\xc3\xa4sin operoineet britit upottivat neuvostoristeilij\xc3\xa4 Olegin tukeakseen Krasnaja Gorkan varuskunnan kapinaa neuvostovaltaa vastaan ja tekiv\xc3\xa4t sittemmin (18. elokuuta) edell\xc3\xa4 mainitun moottoritorpedovenehy\xc3\xb6kk\xc3\xa4yksen Kronstadtia vastaan.\n_START_SECTION_\nTappiot\n_START_PARAGRAPH_\nTappiona Royal Navy menetti yhden sukellusveneen, kaksi h\xc3\xa4vitt\xc3\xa4j\xc3\xa4\xc3\xa4, kaksi miinanraivaajaa, seitsem\xc3\xa4n moottoritorpedovenett\xc3\xa4 ja yhden varastoaluksen. Kaatuneita tai kadonneita oli yhteens\xc3\xa4 127.'